## Rješenje Agencije za zaštitu tržišnog natjecanaj urbroj: 580-09-1/43-2012-002 od 17. svibnja 2012.

### NN 59/2012 (28.5.2012.), Rješenje Agencije za zaštitu tržišnog natjecanaj urbroj: 580-09-1/43-2012-002 od 17. svibnja 2012.

59 28.05.2012 Rješenje Agencije za zaštitu tržišnog natjecanaj urbroj: 580-09-1/43-2012-002 od 17. svibnja 2012.

AGENCIJA ZA ZAŠTITU TRŽIŠNOG NATJECANJA

1467

Agencija za zaštitu tržišnog natjecanja na temelju članka 13. stavka 1., 2. i 3. Zakona o državnim potporama (»Narodne novine«, broj 140/05 i 49/11), u upravnom postupku odobrenja državne potpore sadržane u prijedlogu Programa raspodjele sredstava Fonda za poticanje pluralizma i raznovrsnosti elektroničkih medija, pokrenutom na temelju zahtjeva Agencije za elektroničke medije, sa sjedištem u Zagrebu, Jagićeva 31, temeljem odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi Vijeća Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić Župić, sa 106. sjednice, održane 17. svibnja 2012. donosi sljedeće

RJEŠENJE

I. Odobrava se državna potpora za poticanje audiovizualnih djelatnosti sadržana u prijedlogu Programa raspodjele sredstava Fonda za poticanje pluralizma i raznovrsnosti elektroničkih medija, uz sljedeće uvjete:

1.1. Ukupan iznos državne potpore: 62.000.000,00 kuna,

1.2. Davatelj državne potpore: Agencija za elektroničke medije,

1.3. Trajanje državne potpore: od 15. svibnja 2012. do 31. prosinca 2014.,

1.4. Intenzitet potpore: do 50% opravdanih troškova proizvodnje programskog sadržaja,

1.5. Oblik državne potpore: subvencija,

1.6. Korisnici: Pravne i fizičke osobe upisane u sudski ili drugi propisani registar u Republici Hrvatskoj, a koje su sukladno Zakonu o elektroničkim medijima i posebnim propisima, sklopile ugovor o koncesiji na lokalnoj i regionalnoj razini ili ugovor za neprofitne televizije i/ili radija.

II. Utvrđuje se da državna potpora iz točke I. izreke ovog rješenja može iznositi najviše do 50% opravdanih troškova proizvodnje pojedinog programskog sadržaja, uključujući i ostale državne potpore odnosno potpore male vrijednosti za iste opravdane troškove, dodijeljene od ostalih davatelja državne potpore neovisno o njihovoj razini, osim iznimno u slučaju teškog (složenog) i niskoproračunskog audiovizualnog djela, pri čemu se intenzitet državne potpore može povećati do najviše 80 % opravdanih troškova.

III. Utvrđuje se da se državna potpora iz točke I. izreke ovog rješenja, sukladno točki 12. prijedloga Programa raspodjele sredstava Fonda za poticanje pluralizma i raznovrsnosti elektroničkih medija, ne može dodijeliti poduzetnicima:

a) u teškoćama,

b) kojima je naložen povrat nezakonite državne potpore ili se nalaze u postupku povrata potpore,

c) za audiovizualne i/ili radijske programe koji se već sufinanciraju po bilo kojoj osnovi iz proračunskih sredstava, osim programa neprofitne televizije i/ili radija.

IV. Agencija za elektroničke medije u obvezi je dostaviti Agenciji za zaštitu tržišnog natjecanja Izvješće o korištenju potpora iz točke I. izreke.

Rok: najkasnije do 31. siječnja tekuće godine za proteklu godinu.

V. Ovo rješenje bit će objavljeno u »Narodnim novinama«.

Obrazloženje

1. POKRETANJE POSTUPKA

Agencija za zaštitu tržišnog natjecanja (dalje: Agencija) zaprimila je 27. travnja 2012., od Agencije za elektroničke medije, sa sjedištem u Zagrebu, Jagićeva 31 (dalje: AEM), zahtjev, klase: 612-12/12-01/126, urbroja: 567-02/01-12-01, od 26. travnja 2012., za odobrenje državne potpore u obliku subvencije namijenjene za poticanje audiovizualne djelatnosti sadržane u prijedlogu Programa raspodjele sredstava Fonda za poticanje pluralizma i raznovrsnosti elektroničkih medija (dalje: prijedlog Programa).

U privitku navedenog zahtjeva dostavljen je Obrazac prijave državne potpore.

Prijedlog Programa dostavljen je sukladno članku 12. Zakona o državnim potporama (»Narodne novine«, broj 140/05 i 49/11; dalje: ZDP) koji, između ostalog, propisuje da su pravne osobe koje dodjeljuju ili upravljaju državnim potporama u smislu ZDP-a, prije donošenja akata iz svoje nadležnosti kojima se dodjeljuju državne potpore, dužne dostaviti prijedlog državne potpore Agenciji na odobrenje.

Obrazac prijave državne potpore (dalje: Obrazac prijave) dostavljen je sukladno članku 2. Pravilnika o obliku i sadržaju, te načinu prikupljanja podataka i vođenja evidencija državnih potpora (»Narodne novine«, broj 2/10).

Uvidom u dostavljenu dokumentaciju utvrđeno je da su u prijedlogu Programa predviđeni uvjeti, kriteriji i postupak za odobrenje državne potpore za poticanje regionalnih i lokalnih audiovizualnih ili radijskih programa koji potiču kulturnu i jezičnu raznolikost, unapređuju pluralizam medija, prava manjina i osiguravaju pristup informacijama odnosno jačaju društveni dijalog i toleranciju, pa su stoga od javnog interesa za zajednicu na području na kojem se emitiraju.

2. PRIMIJENJENI PROPISI

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP). Naime, sukladno članku 3. i 4. Uredbe, temeljem odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o objavljivanju pravila o državnim potporama kinematografskoj i ostaloj audiovizualnoj djelatnosti (»Narodne novine«, broj 46/08 i 144/11; dalje: Odluka o potpori audiovizualnoj djelatnosti).

Agencija je izvršila uvid u Zakon o elektroničkim medijima (»Narodne novine«, broj 153/09 i 84/11), Pravilnik o Fondu za poticanje pluralizma medija i raznovrsnosti elektroničkih medija (»Narodne novine«, broj 51/12; dalje: Pravilnik), te u Odluku objavljivanju pravila o državnim potporama za sanaciju i restrukturiranje poduzetnika u teškoćama (»Narodne novine«, broj 20/07 i 119/11; dalje: Odluka o državnim potporama za sanaciju i restrukturiranje).

Također, izvršen je uvid i u prethodno obvezujuće mišljenje Agencije od 18. prosinca 2008., klasa: UP/I 430-01/2008-00/07, urbroj: 580-03-08-54-19, izdano na Nacrt konačnog prijedloga Zakona o Hrvatskoj radioteleviziji (»Narodne novine, broj 124/10), i rješenje Agencije, klase: UP/I 430-01/2011-101/001, urbroja: 567-03-11-43-05, od 19. svibnja 2011., objavljeno 6. lipnja 2011. u »Narodnim novinama« broj 62, kojim je na zahtjev AEM-a, također odobrena državna potpora za audiovizualne djelatnosti sadržana u prijedlogu Programa dodjele sredstava Fonda za poticanje pluralizma i raznovrsnosti elektroničkih medija (dalje: Fond).

3. OCJENA DRŽAVNE POTPORE SADRŽANA U PRIJEDLOGU PROGRAMA

Agencija je, polazeći od navedenih odredbi iz Programa, u konkretnom slučaju utvrdila da je riječ o državnoj potpori iz članka 3. stavka 1. ZDP-a. Naime, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a.

Rečeni uvjeti moraju biti kumulativno ispunjeni da bi se sredstva za poticanje proizvodnje audiovizualnih djela, smatrala državnom potporom.

Primjenom navedenih uvjeta na konkretan slučaj utvrđeno je da prijedlog Programa sadrži državnu potporu iz članka 3. stavka 1. ZDP-a, i to stoga što:

Predviđena subvencija predstavlja stvarni rashod za državna sredstva. Naime, radi se konkretno o izvanproračunskim sredstvima Fonda, koja se osiguravaju iz ukupno prikupljene mjesečne pristojbe Hrvatske radiotelevizije u iznosu od 3 %. Međutim, bez obzira na to što radiotelevizijska pristojba ne predstavlja izravni proračunski izdatak, ista ipak predstavlja rashod države jer je obveza plaćanja takve pristojbe nametnuta svakom pojedinom pretplatniku sukladno Zakonu o Hrvatskoj radioteleviziji (»Narodne novine«, broj 137/10), stoga se može poistovjetiti s obvezom plaćanja poreza i doprinosa.

Subvencija se dodjeljuje na selektivnoj osnovi jer utječe na ravnotežu između korisnika potpora i njegove konkurencije koja ne ostvaruje pravo na potporu, odnosno namijenjena je isključivo sektoru proizvodnje audiovizualnih djela, a ne i ostalim sektorima.

Poduzetnici koji će koristiti predmetnu subvenciju ostvaruju ekonomsku prednost koju ne bi stekli tijekom svojeg redovnog poslovanja.

Zbog dodjele subvencije, postoji mogućnost narušavanja tržišnog natjecanja i utjecaj na ispunjenje međunarodno preuzetih obveza Republike Hrvatske koje proizlaze iz SSP-a.

Također, uvidom u navedenu dokumentaciju, utvrđeno je da prijedlog Programa predstavlja program državne potpore iz članka 3. stavka 2. ZDP-a. Članak 3. stavak 2. ZDP-a propisuje da se programom državne potpore smatra akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

4. UTVRĐIVANJE ČINJENICA

Razmatrajući prijedlog Programa i Obrazac prijave utvrđeno je sljedeće:

4.1. Davatelj državne potpore: Agencija za elektroničke medije.

Članak 2. stavak 1. ZDP-a, između ostalog, propisuje da su davatelji državne potpore u smislu ZDP-a, Republika Hrvatska putem ovlaštenih pravnih osoba i središnjih tijela državne uprave, te svaka pravna osoba koja dodjeljuje ili upravlja državnim potporama u smislu ZDP-a.

4.2. Naziv programa: Program raspodjele sredstava Fonda za poticanje pluralizma i raznovrsnosti elektroničkih medija.

4.3. Pravni temelj: Zakon o elektroničkim medijima i Pravilnik o Fondu za poticanje pluralizma medija i raznovrsnosti elektroničkih medija (dalje: Pravilnik).

Sukladno Zakonu o elektroničkim medijima, pod audiovizualnim programom podrazumijeva se skup pomičnih slika sa ili bez zvuka koji predstavlja zasebni element unutar rasporeda ili kataloga programa koji uspostavlja pružatelj medijskih usluga i čiji su oblik i sadržaj usporedivi s oblikom i sadržajem televizijskog emitiranja.

Radijski program podrazumijeva urednički oblikovane zvukovne i govorne informacije svih vrsta (vijesti, mišljenja, obavijesti, poruke i druge informacije), te autorska djela koja se objavljuju putem radija u svrhu obavješćivanja i zadovoljavanja kulturnih, obrazovnih i ostalih potreba te javne komunikacije.

Nadalje, sukladno članku 13. stavku 4. Pravilnika, jedinica programa podrazumijeva jednu televizijsku i/ili radio emisiju ili projekt.

4.4. Cilj i namjena: Svrha dodjele sredstava Fonda, opisana je u točki 4. prijedloga Programa. Naime, sredstvima Fonda potiče se proizvodnja i objavljivanje audiovizualnih i radijskih programa (televizijske i/ili radijske emisije), na lokalnoj i regionalnoj razini od javnog interesa, te emisija neprofitne televizije i/ili radija, a koji su osobito važni za: ostvarivanje prava građana na javno informiranje, poticanje kulturne raznolikosti i njegovanje baštine, razvoj odgoja, obrazovanja, znanosti i umjetnosti, poticanje stvaralaštva na narječjima hrvatskog jezika, poticanje posebnih kulturnih programa, prava nacionalnih manjina u Republici Hrvatskoj, poticanje razvoja svijesti o ravnopravnosti spolova i slično.

4.5. Korisnici potpora: Pravne i fizičke osobe upisane u sudski ili drugi propisani registar u Republici Hrvatskoj, a koje su sukladno Zakonu o elektroničkim medijima i posebnim propisima, sklopile ugovor o koncesiji na lokalnoj i regionalnoj razini ili ugovor za neprofitne televizije i/ili radija temeljem navedenog Zakona i Zakona o koncesijama (»Narodne novine«, broj 125/08).

Prilikom prijave za dodjelu predmetnih sredstava, korisnik AEM-u dostavlja ispunjeni obrazac proračuna projekta za proizvodnju određene televizijske i/ili radijske emisije, za koji se natječe, kako bi davatelju bio omogućen uvid u projekciju troškova odnosno u opravdane troškove za koje je dopušteno dodijeliti državnu potporu, kako je to navedeno u točki 8. prijedloga Programa.

4.6. Instrument dodjele potpore: Subvencija.

4.7. Kategorija, intenzitet državne potpore i opravdani troškovi:

U točki 3. prijedloga Programa navedeno je da se radi o državnoj potpori za kulturu (kulturnom proizvodu), namijenjenoj poticanju audiovizualne djelatnosti iz Odluke o potpori audiovizualnoj djelatnosti.

Intenzitet potpore može iznositi najviše do 50 % opravdanih troškova proračuna za proizvodnju i objavljivanje televizijske i/ili radijske emisije, kako to proizlazi iz točke 6. prijedloga Programa.

Iznimno, navedeni intenzitet potpore može se povećati u slučajevima teških (složenih) ili nisko proračunskih televizijskih i/ili radijskih emisija, za najviše 30 % opravdanih troškova, što ukupno iznosi do 80 % opravdanih troškova. Naime, u navedenu kategoriju ubrajaju se one televizijske i/ili radijske emisije kod kojih se utvrdi nedostatak komercijalne isplativosti odnosno nepostojanje privlačnosti za širu publiku, koje sadrže određene lingvističke, obrazovne i kulturne specifičnosti, odnosno kada je riječ o eksperimentalnim projektima i/ili kreativno rizičnim projektima, pod uvjetom da su namijenjene:

a) štićenim kategorijama (prilagođen osobama: oštećenog sluha, treće životne dobi i ratnim veteranima, b) očuvanju raznolikosti hrvatskog jezika i pisma, c) očuvanju jezika pripadnika nacionalne manjine i koje su u potpunosti proizvedene na jeziku nacionalne manjine, d) očuvanju tradicijske posebnosti, e) projektima suvremenog kulturnog izričaja, te f) razvoju civilnog društva.

Opravdani troškovi moraju biti neposredno vezani uz proizvodnju pojedine televizijske i/ili radijske emisije, a propisani su u točki 6. prijedloga Programa:

materijalni izdaci (režijski troškovi, usluge komunikacije, uredski materijal, najam prostora, usluge knjigovodstvenog servisa, ostali izdaci vezani uz program); izdaci za aktivnosti (usluge na izradi programa, specijalna oprema, usluge istraživanja i razvoja, amortizacija, financijski troškovi uključeni u troškove proizvodnje programa, ostali troškovi poslovanja vezani uz proizvodnju programa); izdaci za plaće i naknade (plaće, naknade novinarima, urednicima, voditeljima, snimateljima i drugim suradnicima u proizvodnji programa); putni izdaci (putni troškovi, izdaci za dnevnice za službena putovanja, izdaci za prijevoz, izdaci za smještaj).

4.8. Kvalifikacijski test propisan je u točki 7. prijedloga Programa, a koji obuhvaća analiziranje i ocjenjivanje svake predložene emisije sukladno sljedećim kriterijima: značenju za ostvarivanje javnog interesa, kvalitete i sadržajne inovativnosti, odnosno njezinog interesa za opći, regionalni ili lokalni kulturni razvitak.

Kvalifikacijski test samostalno provodi svaki član Vijeća za elektroničke medije, na način da se svaku prijavljenu emisiju, ocjenjuje od 0 do 15 bodova. Ukupna ocjena pojedine emisije je prosjek svih danih ocjena članova Vijeća za elektroničke medije, ali bez obzira na ukupan broj bodova, državna potpora ne može se dodijeliti u intenzitetu većem od 50% opravdanih troškova. Navedeni način izračuna visine potpore također sprječava mogućnost dodjele potpore u iznosu višem od 50% opravdanih troškova, osim iznimno u slučajevima teških (složenih) ili nisko proračunskih televizijskih i/ili radijskih emisija u točki 4.7. a) do f) obrazloženja ovog rješenja, kod kojih se intenzitet od 50 % opravdanih troškova može povećati za najviše 30 % opravdanih troškova, što ukupno može iznositi do 80 % opravdanih troškova.

Pojedinačni iznos potpore izračunava se na način da se ukupna ocjena pomnoži s utvrđenom vrijednosti boda, dok se vrijednost boda izračunava na način da se u odnos stave raspoloživa financijska sredstva i ukupni broj bodova dodijeljenih od strane članova Vijeća za elektroničke medije za sve podnositelje ponuda.

Na javni natječaj za dodjelu sredstava Fonda, mogu se prijaviti do tri televizijske i /ili radijske emisije za ostvarivanje prava građana na javno informiranje, dok se za ostale kategorije može prijaviti samo jedno navedeno djelo ili program.

4.9. Trajanje državne potpore i izvor sredstava:

Predviđeno trajanje državne potpore planirano je od 15. svibnja 2012. do 31. prosinca 2014.

Planirana sredstva za dodjelu državne potpore ukupno iznose 62.000.000,00 kuna, a bit će raspodijeljena kao što slijedi: iznos od 20.000.000,00 kuna za nakladnike televizije i iznos od 2.000.000,00 kuna za nakladnike radija u 2012., iznos od 18.000.000,00 kuna za nakladnike televizije i iznos od 2.000.000,00 kuna za nakladnike radija u 2013., te iznos od 18.000.000,00 kuna za nakladnike televizije i iznos od 2.000.000,00 kuna za nakladnike radija u 2014.

Temeljem članka 63. Zakona o elektroničkim medijima, sredstva Fonda, kojim raspolaže AEM, osigurana su iz ukupno prikupljene mjesečne pristojbe Hrvatske radiotelevizije u iznosu od 3 %.

4.10. Zabrane, zbrajanje i nadzor državnih potpora:

Osim Kvalifikacijskog testa, opisanog u točki 4.8. ovog rješenja, čija provedba onemogućuje dodjelu državnih potpora u iznosima višim od propisanog intenziteta, sukladno točki 12. prijedloga Programa sredstva Fonda ne mogu se dodijeliti:

– nakladnicima televizije i radija kojima je Vijeće izreklo opomenu u prethodnih 12 mjeseci i/ili koji su u prethodnih 12 mjeseci prekršajno kažnjeni na temelju pravomoćne sudske odluke zbog kršenja odredbi Zakona o elektroničkim medijima;

– nakladnicima koji su poduzetnici u teškoćama sukladno točki 9. – 11. Odluke o državnim potporama za sanaciju i restrukturiranje,

– poduzetnicima od kojih je zatražen povrat nezakonite državne potpore ili koji se nalaze u postupku povrata potpore.

– za poticanje proizvodnje zabavnog programa i audiovizualnih djela neovisnih proizvođača sukladno članku 43. Zakona o elektroničkim medijima, te

– za audiovizualne i/ili radijske programe, koji se već sufinanciraju po bilo kojoj osnovi iz proračunskih sredstava, osim programa neprofitne televizije i/ili radija.

Zbrajanje različitih državnih potpora za televizijske i radijske emisije koje se već sufinanciraju po bilo kojoj osnovi iz proračunskih sredstava svih razina nije dopušteno, čime se onemogućava dodjela potpore u iznosu višem od 50% opravdanih troškova, osim iznimno u slučajevima teškog (složenog) i niskoproračunskog djela, opisanog u točki 4.7. obrazloženja ovog rješenja.

Korisnici državne potpore dužni su opravdati namjensko korištenje sredstava Fonda sukladno dinamici određenoj zakonskim i podzakonskim aktima, te ugovoru o korištenju sredstava Fonda. Ukoliko AEM utvrdi da dodijeljena sredstva nisu namjenski utrošena, korisnik sredstava ih je u obvezi vratiti, uvećane za iznos osnovne referentne kamatne stope, koja se određuje i objavljuje temeljem pravila o državnim potporama, uvećan za 100 baznih bodova, počevši od dana korištenja državne potpore.

5. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) je na svojoj 106. sjednici, održanoj 17. svibnja 2012., odlučivalo o zahtjevu AEM-a za odobrenje državne potpore sadržane u prijedlogu Programa. Pri donošenju odluke, Vijeće je uzelo u obzir cjelokupno utvrđeno činjenično stanje.

Vijeće je u konkretnom slučaju odlučilo da su državne potpore u obliku subvencije sadržane u prijedlogu Programa sukladne sa ZDP-om.

Vijeće svoju odluku obrazlaže kako slijedi.

S obzirom na to da subvencija iz prijedloga Programa, sadrži državnu potporu iz članka 3. stavka 1. ZDP-a, kao što to proizlazi iz točke 3. obrazloženja ovog rješenja, Vijeće je trebalo utvrditi može li se na takve potpore primijeniti izuzeće iz članka 4. stavka 2. i 3. ZDP-a.

Naime, iako je člankom 4. stavkom 1. ZDP-a propisana opća zabrana dodjele državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, člankom 4. stavkom 2. i 3. ZDP-a predviđena su izuzeća od te opće zabrane.

Budući da je u prijedlogu Programa predviđena dodjela subvencija koje sadrže državnu potporu iz članka 3. stavka 1. ZDP-a namijenjene za poticanje audiovizualne djelatnosti kao kulturnog proizvoda, Vijeće je moralo utvrditi je li na takve potpore moguće primijeniti izuzeće iz članka 4. stavka 3. točke b) ZDP-a, a koje su namijenjene promicanju kulture i zaštiti baštine.

Da bi postojala mogućnost primjene izuzeća iz članka 4. stavka 3. točke b) ZDP-a, na potpore iz prijedloga Programa, opisane u točki 4.7. obrazloženja ovog rješenja, takve potpore moraju biti sukladne s pravilima koja određuju navedene kategorije potpore iz točke 2.3. b) 1. i 3. Odluke o potpori za audiovizualne djelatnosti, a koja se odnose na kulturni sadržaj i intenzitet potpore.

U tom smislu, Vijeće je primjenom kriterija iz točke 2.3. b) 1. Odluke o potpori audiovizualnoj djelatnosti utvrdilo da je državna potpora za poticanje proizvodnje televizijskih i/ili radijskih emisija iz prijedloga Programa, namijenjena kulturnom proizvodu, čiji se kulturni sadržaj vrednuje temeljem Kvalifikacijskog testa opisanog u točki 4.8. obrazloženja ovog rješenja.

Analizom intenziteta i opravdanih troškova potpora za poticanje audiovizualne djelatnosti odnosno kulturnog proizvoda opisanih u točkama 4.3. i 4.7. obrazloženja ovog rješenja koji su sadržani u točkama 3., 4. i 6. prijedloga Programa, Vijeće je utvrdilo da predložene potpore u obliku subvencije koje dodjeljuje AEM, mogu po svakom korisniku potpore iznositi najviše do 50% opravdanih troškova proizvodnje programskog sadržaja, uključujući ostale državne potpore i potpore male vrijednosti za iste opravdane troškove, dodijeljene od ostalih davatelja državne potpore neovisno o njihovoj razini.

Iznimno, navedeni intenzitet do 50 % opravdanih troškova, u slučajevima teških (složenih) ili niskoproračunskih djela koja nisu ekonomski opravdana i koja nisu privlačna za široku publiku, može se povećati za najviše 30 % opravdanih troškova, što ukupno ne smije prelaziti više od 80 % opravdanih troškova. U tom smislu, navedene potpore sukladne su s kriterijem iz točke 2.3. b) 3. Odluke o potporama za audiovizualne djelatnosti, stoga je odlučeno kao u točki I. i II. izreke ovog rješenja.

Također, Vijeće je utvrdilo da AEM u točki 12. prijedloga Programa, opisanog u točki 4.10. obrazloženja ovog rješenja, između ostalog, navodi da korisnici državne potpore ne mogu biti poduzetnici u teškoćama sukladno točki 9. – 11. Odluke o državnim potporama za sanaciju i restrukturiranje, poduzetnici od kojih je zatražen povrat nezakonite državne potpore ili koji se nalaze u postupku povrata potpore, te za televizijske i/ili radijske emisije, koji se već sufinanciraju po bilo kojoj osnovi iz proračunskih sredstava, osim programa neprofitne televizije i/ili radija. Sukladno pravilima iz Odluke o državnim potporama za sanaciju i restrukturiranje, poduzetnicima u teškoćama može se odobriti samo državna potpora za restrukturiranje pod uvjetom da takav poduzetnik izradi dugoročno održiv plan restrukturiranja. Stoga je odlučeno kao u točki III. izreke ovog rješenja.

Agencija sukladno članku 13. stavku 3. ZDP-a, može donijeti odobrenje uz navođenje posebnih uvjeta i rokova za provedbu državne potpore, zbog čega je Vijeće odlučilo da je AEM-u potrebno naložiti ispunjenje određenih uvjeta i rokova radi provedbe nadzora nad izvršenjem ovog rješenja.

Slijedom odluke Vijeća, AEM je u obvezi Agenciji dostaviti Izvješće o korištenju državnih potpora u obliku subvencije koje će se dodjeljivati nakon usvajanja Programa, u kojem moraju biti navedeni svi podaci iz kojih je vidljivo da su subvencije dodijeljene sukladno ovom rješenju, odnosno Odluci o potporama za audiovizualne djelatnosti, a naročito mora biti navedeno ime/naziv korisnika, naziv televizijske i/ili radijske emisije, iznos opravdanih troškova za proizvodnju takve emisije, iznos subvencije i očitovanje da korisnik – nakladnik televizije i/ili radija, ne pripada kategoriji navedenoj u točki III. izreke ovog rješenja. Stoga je odlučeno kao u točki IV. izreke ovog rješenja.

Vijeće je prilikom donošenja svoje odluke uzelo u obzir i činjenicu da je davatelj državne potpore odnosno AEM, u prijedlogu Programa i Obrascu prijave dokazala da je dodjela potpore usmjerena na razvoj audiovizualne djelatnosti odnosno kulturnog proizvoda, jer je jedino na taj način moguće odobriti državnu potporu sukladno članku 4. stavku 3. točki b) ZDP-a. Temeljem Programa, odobravaju se potpore usmjerene k stvaranju audiovizualnog proizvoda u obliku televizijske i/ili radijske emisije, dakle ne potpore koje potiču cjelokupnu djelatnost pojedinog nakladnika televizija i/ili radija, jer su za to predviđena drugačija pravila i koje se odobravaju temeljem članka 4. stavka 3. točke d) ZDP-a. Naime, članak 4. stavak 3. točka d) ZDP-a, propisuje da se sukladnim ZDP-u mogu cijeniti državne potpore namijenjene poticanju određenih gospodarskih djelatnosti ili određenih gospodarskih područja.

Temeljem članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2., 3., ZDP-a, objavljuju se u »Narodnim novinama«, te je odlučeno kao u točki V. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred mjesno nadležnim Upravnim sudom u roku od trideset (30) dana od dana dostave ovog rješenja.

Klasa: UP/I 430-01/12-03/001

Urbroj: 580-09-1/43-2012-002

Zagreb, 17. svibnja 2012.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 59/2012-1467